b'\n_START_ARTICLE_\nTestenine biv\xc5\xa1ih bojevnikov\n_START_SECTION_\nVsebina\n_START_PARAGRAPH_\nKnjiga je sestavljena iz \xc5\xa1estih kraj\xc5\xa1ih proznih enot. V njih avtor povezuje razli\xc4\x8dne osebe in kraje s pripovedovanjem, dialogi ali razglabljanjem. Zaradi razdrobljenosti je dogajanje te\xc5\xbeko povzeti._NEWLINE_Retroperspektiva z bo\xc5\xbeje njive_NEWLINE_Na pokopali\xc5\xa1\xc4\x8du v Mostu na So\xc4\x8di avtor govori z \xc5\xbdidom Fran\xc4\x8di\xc5\xa1kom Windspachom iz Gorice. Med ogledovanjem grobov in So\xc4\x8de se spominjata v vojni padlega avtorjevega o\xc4\x8deta Milutina, ki simbolizira usodo naroda. _NEWLINE_Testenine biv\xc5\xa1ih bojevnikov_NEWLINE_Blazij Drakula je nekdanji pripadnik Zveze komunisti\xc4\x8dne mladine Jugoslavije ter sedaj \xc5\xa1ofer pri nekdaj fa\xc5\xa1isti\xc4\x8dnem izdelovalcu testenin Pastina ex combattenti (Testenine biv\xc5\xa1ih bojevnikov) in v Stari Gorici obuja spomine. Usoda Drakule prika\xc5\xbee minljivost revolucionarne zagnanosti, ki lahko v trenutku izgine. _NEWLINE_Nasmeh za nasmeh_NEWLINE_Prek posameznih sre\xc4\x8danj na Poljskem razmi\xc5\xa1lja o politi\xc4\x8dnih zablodah, ki so bile povzro\xc4\x8diteljice sprememb v poljski zgodovini od 18. stoletja dalje. Sprehaja se po Krakovu, Var\xc5\xa1avi, Gdansku, Poznanju in Vroclavu._NEWLINE_Pisma iz kavarne Dome_NEWLINE_Na dvomese\xc4\x8dnem obisku v Parizu si namesto umetnosti ogleduje navadne ljudi, narode v mestu ter se spominja Napoleonove zmage. _NEWLINE_Psi norega diktatorja_NEWLINE_S predeli Italije opisuje vzpone in padce  \xc2\xbb\xc4\x8dlove\xc5\xa1ke pasme\xc2\xab. Nastopijo la\xc5\xa1ki esesovec Peter Centesimo iz Bolzana, Kika s Tajske, doktor Prosciutti in upornica Margaux, s katero avtor pre\xc5\xbeivi silvesterski ve\xc4\x8der. Na novo leto v Rimu po navadi pome\xc4\x8dejo vso navlako skozi okna. Pripovedovanju sledi Homilija o zani\xc4\x8d pastirju, kjer poteka obra\xc4\x8dun s pripadnikom klerofa\xc5\xa1izma \xc5\xa1kofom Santinom. _NEWLINE_Pokorno javljam (ali pa tudi ne)_NEWLINE_Avtor se s pripovedovanjem vrne v prvotni kraj Most na So\xc4\x8di. Pripovedovalno vlogo dobi pet mostarskih veteranov iz prve svetovne vojne. Vsak deli svoj spomin iz \xc4\x8dasov vojne in tako skupaj tvorijo celoto, ki razodeva \xc4\x8dlove\xc5\xa1ko in domovinsko problematiko. Z vrnitvijo na za\xc4\x8detni kraj avtor sklene za\xc4\x8darani krog svoje bivanjske problematike.'